**PATVIRTINTA:**

**Gargždų „ Minijos“ progimnazijos**

**direktoriaus 2016 vasario 9 d.**

**įsakymo Nr. 1-4a**

**SOCIALINĖS PEDAGOGINĖS PAGALBOS TEIKIMO**

**GARGŽDŲ „MINIJOS“ PROGIMNAZIJOJE**

**TVARKOS APRAŠAS**

**I. BENDROSIOS NUOSTATOS**

 1. Socialinės pedagoginės pagalbos teikimo mokyklose tvarkos aprašas (toliau vadinama – Tvarka) nustato socialinės pedagoginės pagalbos (toliau vadinama - Pagalba) teikimo mokiniams tikslus, uždavinius, principus, formas, rūšis, gavėjus, teikėjus ir organizavimą.

 2. Pagalba - tai progimnazijos darbuotojų (socialinių bei specialiųjų pedagogų, klasės auklėtojų, mokytojų, mokytojų pagalbininkų, pailgintos dienos grupių mokytojų ir mokyklų administracijos) veikla, susijusi su mokinių socialinių bei pedagoginių poreikių tenkinimu, leidžianti padidinti švietimo veiksmingumą.

 3. Tvarka yra skirta progimnazijos Pagalbos teikėjams ir gavėjams.

 4. Pagalba teikiama vadovaujantis Lietuvos Respublikos švietimo įstatymu (Žin., 1991, Nr. 23- 593; 2003, Nr. 63-2853), Specialiojo ugdymo įstatymu (Žin.,1998, Nr.115-3228), Klaipėdos rajono savivaldybės administracijos švietimo skyriaus vedėjo įsakymu „Dėl socialinės pedagoginės pagalbos teikimo Klaipėdos rajono bendrojo lavinimo mokyklose tvarkos aprašo tvirtinimo pakeitimo“ (2010m. vasario 3d. Nr. V-39) ir kitais įstatymais, Vyriausybės nutarimais, švietimo ir mokslo ministro įsakymais, kitais teisės aktais ir šia Tvarka.

**II. PAGALBOS TEIKIMO TIKSLAS, UŽDAVINIAI, PRINCIPAI,**

**FORMOS IR RŪŠYS**

 5. Pagalbos teikimo tikslas - padėti įgyvendinti mokinių teisę į mokslą, užtikrinti veiksmingą mokinių ugdymąsi ir mokymąsi progimnazijoje bei sudaryti prielaidas pozityviai vaiko socializacijai ir pilietinei brandai.

 6. Pagalbos teikimo uždaviniai:

 6.1. šalinti priežastis, dėl kurių mokiniai negali lankyti mokyklos ar vengia tai daryti;

 6.2. sugrąžinti į Mokyklą jos nelankančius mokinius;

 6.3. kartu su tėvais (globėjais, rūpintojais) padėti vaikams ir jaunimui pasirinkti Mokyklą pagal jų protines ir fizines galias;

 6.4. padėti mokiniui adaptuotis progimnazijoje;

 6.5. teikti mokiniui reikalingas socialines pedagogines paslaugas.

 7. Pagalbos teikimo principai:

 7.1. lygios galimybės - kiekvienam mokiniui laiduojamas Pagalbos prieinamumas;

 7.2. visuotinumas - Pagalba teikiama visiems tos Mokyklos mokiniams, kuriems jos reikia;

 7.3. kompleksiškumas - Pagalba teikiama pagal poreikį kartu su kitomis švietimo sistemos pagalbos mokiniui teikimo formomis (informacine, psichologine, specialiąja pedagogine ir specialiąja pagalba, sveikatos priežiūra mokykloje bei kt.);

 7.4. veiksmingumas - remiamasi profesionalia vadyba, tinkamais ir laiku priimtais sprendimais;

 7.5. individualumas - Pagalba teikiama atsižvelgiant į konkretaus mokinio ar konkrečios Mokyklos problemas.

 8. Pagalbos teikimo formos:

 8.1. individualus darbas su mokiniu - parama krizių metu, socialinių ir pedagoginių mokinio problemų sprendimas;

 8.2. darbas su grupe - socialinių ir gyvenimo įgūdžių ugdymas; ugdymo dalyvių tarpusavio santykių reguliavimas; palaikymo ar savipagalbos grupių organizavimas;

 8.3. darbas su mokinio šeima, jo atstovais pagal įstatymą - pagalba sprendžiant problemas, trukdančias vaiko ugdymosi procesui, tėvų (globėjų, rūpintojų) ir mokyklos bendradarbiavimo stiprinimas;

 8.4. darbas su mokyklos bendruomene – saugios aplinkos kūrimas ir palaikymas, savivaldos aktyvinimas, darbas su mokytojais, mokyklos administracija;

 8.5. darbas su vietos bendruomene - ryšių tarp vietos bendruomenės ir mokyklos palaikymas; savanorių ir bendruomenės įtraukimas į informacinės, psichologinės, specialiosios pedagoginės ir specialiosios pagalbos teikimą;

 8.6. darbas su socialiniais partneriais (vaiko teisių apsaugos tarnyba, pedagogine psichologine tarnyba, policija, savivaldybės ir seniūnijų socialiniai darbuotojai, dienos centrai, pirminės sveikatos priežiūros, vaikų neformaliojo švietimo mokyklos ir kt.) siekiant užtikrinti Pagalbos veiksmingumą ar kuriant socialinių pedagoginių problemų prevencijos sistemą.

 9. Pagalbos teikimo rūšys:

 9.1. konsultavimas - (mokinio, mokinių grupės, mokytojų, tėvų (globėjų, rūpintojų) siekiant padėti išsiaiškinti ir suprasti tai, kas vyksta jų gyvenimo ir mokymosi erdvėje, padedant mokytis ir naujai elgtis;

 9.2. tyrimų organizavimas - aplinkos poveikio mokinio ar mokinių ugdymosi sunkumams analizė;

 9.3. socialinių ir gyvenimo įgūdžių formavimas - gebėjimas priimti sprendimus ir spręsti problemas, mokymas kūrybiškai ir kritiškai mąstyti, bendrauti, pažinti save, elgtis visuomenėje priimtinais būdais, valdyti emocijas, sveikos gyvensenos įgūdžių ugdymas;

 9.4. elgesio korekcija, socialiai priimtino elgesio modeliavimas;

 9.5. nusikalstamumo, mokyklos nelankymo, narkotinių ir psichotropinių medžiagų vartojimo, smurto, savižudybių ir kitų neigiamų socialinių reiškinių prevencija;

 9.6. išteklių telkimas socialinių partnerių bendruomenėje paieškai; Pagalbos tinklo vaikui ir jo šeimai kūrimas; projektų inicijavimas, kūrimas bei įgyvendinimas; Mokyklos savivaldos aktyvinimas; tėvų (globėjų, rūpintojų) švietimas;

 9.7. Pagalbos komandos telkimas Mokykloje, siekiant veiksmingai spręsti problemas vaiko labui.

**III. PAGALBOS GAVĖJAI, TEIKĖJAI IR ORGANIZAVIMAS**

 10. Pagalbos gavėjai yra progimnazijos mokiniai.

 11. Pagalbos teikėjas yra progimnazija.

 12. Progimnazijos vadovas yra atsakingas už Pagalbos teikimo organizavimą.

 13. Progimnazija, teikdama Pagalbą, bendradarbiauja su tėvais (globėjais, rūpintojais), vaiko teisių apsaugos tarnyba, socialinę pagalbą teikiančiomis tarnybomis, sveikatos priežiūros, teisėtvarkos ir kitomis institucijomis, vietos bendruomene.

 14. Pagalbos teikimą progimnazijoje vykdo socialinis, specialusis pedagogas, klasės auklėtojas, mokytojas, mokytojo pagalbininkas, pailgintos dienos grupės mokytojas, mokyklos administracija ir kiti darbuotojai:

 14.1. socialinis pedagogas telkia Mokyklos Pagalbos komandą, koordinuoja Pagalbos įgyvendinimą mokykloje ir už jos ribų bei pats teikia Pagalbą vaikams, kai nepakanka klasės auklėtojo ar mokytojo kompetencijos.;

 14.2. klasės auklėtojas ir mokytojas, mokytojo pagalbininkas, pailgintos dienos grupės mokytojas teikia Pagalbą savo klasės ar grupės vaikams;

 14.3. progimnazijos administracija užtikrina Pagalbos teikimą Mokykloje ir už jos ribų.

**IV. PAGALBOS FINANSAVIMAS**

 15. Pagalbos finansavimas vykdomas iš Lietuvos Respublikos valstybės ir savivaldybių biudžetų lėšų bei kitų šaltinių.

––––––––––––––––––––––––––––––––––